Upper Canada Village is 'n erfenispark en historiese opelugmuseum in die dorp Riverside naby Morrisburg in die Kanadese provinsie Ontario wat met 'n veertigtal geboue, waaronder meule, saagmeule en werkwinkels, die landelike lewe in Bo-Kanada omstreeks 1860 uitbeeld. Die erfenispark, wat deur die "St. Lawrence Parks Commission" bestuur word en in 1961 geopen is, sluit ook 'n monument ter nagedagtenis aan die Slag van Crysler's Farm in wat tydens die Anglo-Amerikaanse Oorlog van 1812 plaasgevind het. Die oorspronklike slagveld het in die water van die Sint-Laurens-waterweg verdwyn.